MNENJE KOMISIJE

z dne 8. oktobra 2020

o spremenjenem načrtu za odlaganje radioaktivnih odpadkov, nastalih pri razgradnji elektrarne Berkeley v Združenem kraljestvu

(Besedilo v angleškem jeziku je edino verodostojno)

(2020/C 335/01)

Spodnja ocena je izvedena v skladu z določbami Pogodbe Euratom brez poseganja v kakršne koli dodatne ocene, ki se izvajajo v skladu s Pogodbo o delovanju Evropske unije, in obveznosti, ki izhajajo iz nje in sekundarne zakonodaje (1).

Dne 7. maja 2018 je Evropska komisija v skladu s členom 37 Pogodbe Euratom od vlade Združenega kraljestva prejela splošne podatke o spremenjenem načrtu za odlaganje radioaktivnih odpadkov (2), nastalih pri razgradnji elektrarne Berkeley.

Na podlagi teh podatkov in dodatnih informacij, ki jih je Komisija zahtevala 17. maja 2018 in 19. julija 2018, organi Združenega kraljestva pa so jih predložili 26. junija 2018 in 26. junija 2020, ter po posvetovanju s skupino strokovnjakov je Komisija oblikovala naslednje mnenje:

1. Razdalja med elektrarno in najbližjo mejo z drugo državo članico, v tem primeru Francijo, je približno 220 km.

2. Načrtovane spremembe se nanašajo na povečanje dovoljene mejne vrednosti za plinaste radioaktivne izpuste (v zvezi s katerimi je Komisija leta 2002 izdala prvotno mnenje iz člena 37) zaradi novih načrtovanih dejavnosti razgradnje elektrarne Berkeley.

3. V običajnih pogojih obratovanja ni verjetno, da bi načrtovane spremembe povzročale izpostavljenost prebivalstva druge države članice, ki bi bila pomembna z zdravstvenega vidika, ob upoštevanju mejnih doz iz direktive o temeljnih varnostnih standardih.

4. V primeru nenačrtovanih izpustov radioaktivnih snovi, ki bi bili posledica nesreč take vrste in razsežnosti, kot je navedeno v spremenjenem načrtu, doze, ki bi jim lahko bilo izpostavljeno prebivalstvo druge države članice, ne bi dosegle ravni, ki bi bila ob upoštevanju referenčnih nivojev iz direktive o temeljnih varnostnih standardih (3) pomembna z zdravstvenega vidika.

Komisija zato meni, da izvajanje spremenjenega načrta za odlaganje radioaktivnih odpadkov v kateri koli obliki, nastalih pri razgradnji elektrarne Berkeley, ki se nahaja v Berkeleyu v Gloucestershirju v Angliji, Združenem kraljestvu, tako med običajnim obratovanjem kot tudi v primeru nesreč, ki bi bile take vrste in razsežnosti, kot je navedeno v splošnih podatkih, ne bo povzročilo radioaktivne kontaminacije vode, prsti ali ozračja druge države članice, ki bi bila pomembna z zdravstvenega vidika, ob upoštevanju določb iz direktive o temeljnih varnostnih standardih.

V Bruslju, 8. oktobra 2020 Za Komisijo Kadri SIMSON Članica Komisije

(1) Na primer, v skladu s Pogodbo o delovanju Evropske unije bi bilo treba okoljske vidike še dodatno oceniti. V zvezi s tem bi Komisija rada opozorila na določbe Direktive 2011/92/EU o presoji vplivov nekaterih javnih in zasebnih projektov na okolje, kakor je bila spremenjena z Direktivo 2014/52/EU; na Direktivo 2001/42/ES o presoji vplivov nekaterih načrtov in programov na okolje, Direktivo 92/43/EGS o ohranjanju naravnih habitatov ter prosto živečih živalskih in rastlinskih vrst ter na Direktivo 2000/60/ES o določitvi okvira za ukrepe Skupnosti na področju vodne politike.

(2) Odlaganje radioaktivnih odpadnih snovi v smislu točke 1 Priporočila Komisije 2010/635/Euratom z dne 11. oktobra 2010 o uporabi člena 37 Pogodbe Euratom (UL L 279, 23.10.2010, str. 36).

(3) Direktiva Sveta 2013/59/Euratom z dne 5. decembra 2013 o določitvi temeljnih varnostnih standardov za varstvo pred nevarnostmi zaradi ionizirajočega sevanja (UL L 13, 17.1.2014, str. 1).